PARTNERSKO VIJEĆE ZA URBANO

PODRUČJE GRADA POŽEGE

KLASA: 361-01/22-01/4

URBROJ: 2177-1-07-03/1-22-3

Požega, 9. ožujka 2022.

Na temelju odredbe članka 3. stavka 4. Uredbe o osnivanju, sastavu, djelokrugu i načinu rada partnerskih vijeća (Narodne novine, broj 103/15.) (u daljnjem tekstu: Uredba), članka 28. Zakona o regionalnom razvoju Republike Hrvatske (Narodne novine, broj: 147/14., 123/17. i 118/18.) (u daljnjem tekstu: Zakon), Partnersko vijeće za urbano područje grada Požege, na 1. sjednici održanoj 9. ožujka 2022. godine, donosi

# POSLOVNIK

**O RADU PARTNERSKOG VIJEĆA ZA URBANO PODRUČJE GRADA POŽEGE**

**OPĆE ODREDBE**

Članak 1.

(1) Ovim se Poslovnikom o radu Partnerskog vijeća za urbano područje grada Požege (u daljnjem tekstu: Poslovnik) utvrđuje način izbora predsjednika i zamjenika predsjednika Partnerskog vijeća, način rada Partnerskog vijeća i druga pitanja bitna za rad Partnerskog vijeća za urbano područje grada Požege (u daljnjem tekstu: Partnersko vijeće).

Članak 2.

(1) Partnersko vijeće je osnovano kao savjetodavno tijelo, s ciljem sudjelovanja u donošenju Strategije razvoja urbanog područja grada Požege za financijsko razdoblje od 2021. do 2027. godine (u daljnjem tekstu: SRUP), utvrđivanja zajedničkih prioriteta na razini urbanog područja, predlaganja strateških projekata za razvoj urbanog područja te njihove provedbe i praćenja, a sukladno odredbama Zakona i Uredbe.

**SASTAV PARTNERSKOG VIJEĆA TE PRAVA I DUŽNOSTI ČLANOVA PARTNERSKOG VIJEĆA**

Članak 3.

(1) Partnersko vijeće se sastoji od 34 člana imenovana temeljem Oduke o osnivanju i imenovanju Partnerskog vijeća za urbano područje grada Požege (Klasa: 350-02/21-03/1, Urbroj: 2177-1-01/01-22-30 od 24. veljače 2022. godine) i članka 13. Uredbe.

(2) Član Partnerskog vijeća ima zamjenika koji zamjenjuje člana u slučaju njegove spriječenosti. Zamjenik člana ima sva ovlaštenja člana Partnerskog vijeća.

(3) Odredbe ovog Poslovnika koje se odnose na članove Partnerskih vijeća na odgovarajući se način primjenjuju i na njihove zamjenike.

(4) Članovi Partnerskog vijeća obavljaju svoju dužnost bez naknade.

Članak 4.

(1) Članovi Partnerskog vijeća između sebe na osnivačkoj sjednici biraju i imenuju predsjednika i njegova zamjenika na rok od dvije godine. Predsjednik i zamjenik predsjednika mogu biti ponovo birani.

(2) Član Partnerskog vijeća imenuje se na način utvrđen člankom 13. Uredbe.

(3) Članu Partnerskog vijeća iz opravdanih razloga, koji onemogućuju njegovo djelovanje u Partnerskom vijeću, može prestati mandat prije isteka roka na koji je imenovan, u kojem slučaju tijelo koje ga je predložilo za imenovanje predlaže novog člana, vodeći računa da imenovanje predloži u vremenu kojim se osigurava kontinuitet rada Partnerskog vijeća.

Članak 5.

(1) Predsjednik Partnerskog vijeća:

* zastupa Partnersko vijeće,
* saziva i predsjedava sjednicama Partnerskog vijeća,
* utvrđuje i predlaže dnevni red sjednice Partnerskog vijeća,
* potpisuje dokumente/akte Partnerskog vijeća,
* brine za pravovremeno dostavljanje relevantnih informacija i dokumenata

članovima Partnerskog vijeća te brine o osiguranju jednostavnog pristupa istima,

* koordinira rad radnih tijela koja osniva Partnersko vijeće,
* obavlja druge poslove u skladu sa Zakonom, Uredbom i ovim Poslovnikom.

(2) Predsjednika Partnerskog vijeća, u slučaju njegove spriječenosti, zamjenjuje zamjenik sa svim ovlastima predsjednika.

Članak 6.

(1) Član Partnerskog vijeća ima pravo i dužnost:

* prisustvovati sjednici Partnerskog vijeća te aktivno sudjelovati u svim fazama izrade i provedbe SRUP-a,
* iznositi svoje mišljenje te predlagati donošenje zaključaka iz djelokruga rada

Partnerskog vijeća,

* redovito dostavljati ažurirane kontakte (broj telefona, adresu elektronske pošte ili drugu adresu) radi dostave poziva, informacija i materijala,
* osigurati tehničku dostupnost te ažurno provjeravati pozive, informacije i materijale dostavljene na bilo koji od kontakata navedenih u prethodnom podstavku ovog članka,
* obavijestiti sazivatelja sjednice o izostanku sa sjednice, najkasnije jedan dan prije održavanja iste, te osigurati prisustvovanje svog zamjenika,
* obavljati druge poslove u skladu sa Zakonom, Uredbom i ovim Poslovnikom.

**DJELOKRUG RADA VIJEĆA**

Članak 7.

(1) Partnersko vijeće sudjeluje u izradi i provedbi SRUP-a i to:

* + analizom i identifikacijom potreba razvoja svih dionika urbanog područja grada Požege,
  + određivanjem i odabirom prioriteta i s njima povezanih ciljeva,
  + prepoznavanjem i predlaganjem strateških projekata te praćenjem njihovih učinaka na razvoj,
  + stvaranjem kapaciteta i mogućnosti za poticanje i ubrzavanje društveno- gospodarskog razvoja urbanog područja grada Požege,
  + uspostavom integriranog razvoja uvažavanjem problema i potreba različitih kategorija dionika regionalnog razvoja,
  + utvrđivanjem pokazatelja ostvarenja SRUP-a te aktivnim sudjelovanjem u praćenju

provedbe SRUP-a.

(2) Partnersko vijeće u okviru obavljanja djelatnosti surađuje s ostalim subjektima uključenim u postupak izrade i provedbe SRUP-a te im po potrebi dostavlja svoje akte.

Članak 8.

(1) Partnersko vijeće u svom djelovanju primjenjuje načela partnerstva, konsenzusa, jednakosti i transparentnosti.

**NAČIN RADA PARTNERSKOG VIJEĆA**

Članak 9.

(1) Partnersko vijeće radi na sjednicama.

(2) Partnerskim vijećem predsjedava predsjednik koji saziva sjednice Partnerskog vijeća.

(3) Sjednice Partnerskog vijeća održavaju se prema potrebi, sukladno dinamici izrade i provedbe SRUP-a, a najmanje dvaput godišnje.

Članak 10.

(1) Poziv za sjednicu Partnerskog vijeća sadržava dan, vrijeme i mjesto održavanja sjednice i predloženi dnevni red.

(2) Poziv za sjednicu dostavlja se najmanje tri radna dana prije održavanja sjednice.

(3) Uz poziv se prilažu svi materijali potrebni za raspravu po predloženim točkama dnevnog reda.

(4) Poziv i materijali dostavljaju se u elektroničkom obliku ili objavljuju na mrežnim stranicama Grada Požege.

(5) Sjednica se može održati i elektronski, odnosno dopisnim putem kada za to postoji potreba.

(6) Predsjednik Partnerskog vijeća može sazvati sjednicu Partnerskog vijeća izvan propisanih rokova u iznimnim, hitnim i posebno opravdanim slučajevima.

Članak 11.

(1) Sjednicu otvara predsjednik Partnerskog vijeća, daje potrebna objašnjenja u vezi s radom sjednice i utvrđuje potrebnu većinu.

(2) Za pravovaljan rad sjednice Partnerskog vijeća potrebna je prisutnost 1/2 članova Partnerskog vijeća, u protivnom sjednica se odgađa.

(3) Dnevni red sjednice Partnerskog vijeća utvrđuje predsjednik na temelju prijedloga dnevnog reda predloženog u pozivu za sjednicu te prijedloga izmjena/dopuna istog.

(4) Svaki član Partnerskog vijeća ima pravo predlagati izmjene ili dopune predloženog dnevnog reda najkasnije dva dana prije održavanja sjednice, na način da osigura obrazloženje i materijal za predloženu izmjenu/dopunu dnevnog reda.

(5) Nakon utvrđenog dnevnog reda prelazi se na raspravu o pojedinim pitanjima i to redom kako je utvrđen u prihvaćenom dnevnom redu.

(6) Na sjednici se o svakoj točci dnevnog reda, nakon uvodnog izlaganja, najprije raspravlja, a zatim odlučuje.

Članak 12.

(1) Red na sjednici Partnerskog vijeća osigurava predsjednik Partnerskog vijeća.

(2) Na sjednici nitko ne može govoriti prije nego zatraži i dobije riječ od predsjednika Partnerskog vijeća.

(3) Predsjednik Partnerskog vijeća brine se da govornik ne bude ometan ili spriječen u govoru.

(4) Tijekom raspravljanja u određenoj točci dnevnog reda govornik može govoriti samo o temi o kojoj se raspravlja i prema utvrđenom dnevnom redu.

(5) Predsjednik Partnerskog vijeća daje članovima i drugim sudionicima sjednice riječ prema redoslijedu prijava za raspravu.

(6) Predsjednik Partnerskog vijeća zaključuje raspravu kada utvrdi da više nema prijavljenih govornika.

(7) Predsjednik Partnerskog vijeća prekinut će sjednicu ukoliko nastupe okolnosti koje onemogućavaju daljnji rad sjednice, kao što su nedostatak kvoruma, nemogućnost osiguranja reda i sl.

(8) Prekinuta sjednica nastavit će se najkasnije u roku od 7 dana, o čemu se prisutni članovi obavještavaju na sjednici, a članovi koji nisu bili prisutni na toj sjednici na način utvrđen člankom 10. ovog Poslovnika.

Članak 13.

(1) Partnersko vijeće donosi zaključke, mišljenja, prijedloge i druge akte po potrebi.

(2) Svaki akt je potrebno raspraviti i pokušati postići opću suglasnost svih nazočnih članova, u protivnom, akt se usvaja većinom glasova nazočnih članova, ukoliko nije drugačije utvrđeno pozitivnim propisima koji reguliraju područje djelovanja Partnerskog vijeća.

(3) Ako član Partnerskog vijeća ima izdvojeno mišljenje, tada se njegove primjedbe na sadržaj akta obavezno prilažu uz akt i dostavljaju izrađivaču/predlagatelju akta te se ista činjenica posebno evidentira u zapisniku.

Članak 14.

(1) Na sjednici Partnerskog vijeća odlučuje se javnim glasovanjem.

(2) Glasovanje se vrši na inicijativu predsjednika dizanjem ruku za svaku točku dnevnog reda na način da se glasuje "za", "protiv" ili "suzdržan", a rezultat glasovanja unosi se u zapisnik.

Članak 15.

(1) O sjednici Partnerskog vijeća vodi se zapisnik koji obavezno sadrži datum, mjesto i vrijeme održavanja sjednice, dnevni red, popis prisutnih/odsutnih članova Partnerskog vijeća, ostalih sudionika u radu sjednice, kratak tijek sjednice po utvrđenom dnevnom redu s odlukama i zaključcima koje je Partnersko vijeće donijelo i sažetkom rasprave, potpis zapisničara i predsjednika Partnerskog vijeća.

(2) Zapisnik sa sjednice dostavlja se svim članovima Partnerskog vijeća u materijalima za narednu sjednicu Partnerskog vijeća.

(3) Zapisnik se usvaja glasovanjem "za" ili "protiv" na prvoj narednoj sjednici s usvojenim izmjenama i dopunama, ako ih bude.

Članak 16.

(1) Partnersko vijeće može osnovati stalna i povremena radna tijela u čije članstvo mogu biti imenovani članovi Partnerskog vijeća i vanjski stručni članovi.

(2) O svom radu i prijedlozima radna tijela informiraju Partnersko vijeće putem izvješća kojeg podnose predsjedniku Partnerskog vijeća koji koordinira njihov rad.

(3) Radna tijela osnivaju se za rad na konkretnim poslovnim/stručnim zadatcima te nakon završetka tih zadataka prestaju postojati.

Članak 17.

(1) Administrativne i druge poslove za potrebe rada Partnerskog vijeća obavlja Odsjek za gospodarstvo, poduzetništvo i europske integracije Upravnog Odjela za komunalne djelatnosti i gospodarenje Grada Požege.

**JAVNOST RADA VIJEĆA**

Članak 18.

(1) Sjednice Partnerskog vijeća su javne.

(2) Na sjednice Partnerskog vijeća mogu se, po potrebi, pozivati i predstavnici tijela državne uprave, drugih javnih tijela te predstavnici znanstvene i stručne javnosti, organizacija civilnog društva, udruženja poslodavaca te predstavnici sindikata, koji nemaju pravo glasa.

Članak 19.

(1) Javnost rada Partnerskog vijeća osigurava se pravovremenom objavom poziva, informacija i dokumenata na mrežnim stranicama Grada Požege ([www.pozega.hr](http://www.pozega.hr)) koji temeljem Zakona i Uredbe moraju biti dostupni javnosti te omogućavanjem prisustvovanja sjednici zainteresiranim pravnim i fizičkim osobama.

(2) Zainteresirane pravne i fizičke osobe mogu prisustvovati sjednici Partnerskog vijeća, na način da najkasnije dva dana prije održavanja sjednice najave predsjedniku Partnerskog vijeća svoju nazočnost.

(3) Predsjednik Partnerskog Vijeća odobrava prisutnost i može ograničiti broj pravnih i fizičkih osoba koje mogu prisustvovati sjednici zbog prostornih uvjeta i održavanja reda na sjednici.

**ZAVRŠNA ODREDBA**

Članak 20.

(1) Ovaj Poslovnik stupa na snagu danom donošenja.

# PREDSJEDNICA PARTNERSKOG VIJEĆA

Andreja Menđel, mag.ing.aedif.,